作者:李白
標題:博平鄭太守自廬山千里相尋入江夏北市門見訪卻之武陵立馬贈別
內容:大樑貴公子，氣蓋蒼梧雲。若無三千客，誰道信陵君。救趙複存魏，英威天下聞。邯鄲能屈節，訪博從毛薛。夷門得隱淪，而與侯生親。仍要鼓刀者，乃是袖槌人。好士不盡心，何能保其身。多君重然諾，意氣遙相托。五馬入市門，金鞍照城郭。都忘虎竹貴，且與荷衣樂。去去桃花源，何時見歸軒。相思無終極，腸斷朗江猿。